Da San Françesco da Paola

Opera letiâia in zeneize de Carlo Malinverni

 Da San Fransesco de Paola  
I 
Unna gëxa, un convento, un gran ciassâ, 
con quattro ærboëti che no peuan scricchî, 
e unna paxe da fratti; - o pòrto, o mâ 
(pöso de Zena) lì sotta e depoì. 

Mi ghe vegno ògni tanto pe passâ 
a gnàgnoa, pe no vedde e no sentî, 
ëse solo, rescioâme, e in sciô mæ teâ 
tesce o mæ verso co-o mæ pöco fî. 

Veddo (ò stralabbio?) pe-i sentê de ville, 
pe-i viali di giardin, quande l'è l'öa 
che o sô o tramonta e e creuse son tranquille, 

ombre che van e végnan: ven sciù allöa 
da unna creusa (e â conoscio in mëzo à mille) 
adaxo, comme stanca, unna scignöa. 
II 
Luisa!Luisa: o poeta o fa un'alluxon a Luigia Pravexin-a, damma zeneize ch'a l'ispirò a-o Ugo Foscolo a nòtta öde A Luigia Pallavicini caduta da cavallo, 1800. A Pravexin-a a cazette da cavallo in sciâ giæa de Sestri Ponènte. Zà ch'a l'êa remasta sfigurâ, a trascorse o resto da sò vitta con a cäa coverta da un vello. - e memöie, à gròsse onde, ghe van 
à franze contra a-o cheu, contra a-o çervello, 
e sbatte, a-o sò arrivâ de man in man, 
comme unna veia, intorno a-a testa o vello. 

Son memöie d'un tempo zà lontan, 
quande a l'aveiva un fùrgao pe cavello, 
quande poeti e pittoî, co-o baxaman, 
metteivan a-i sò pê lira e pennello. 

Un dïva: bocchin d'öo, l'ätro: belli euggi: 
lê a se cinciava e a se sciorbiva a löde... 
Ah! polëo maledetto e infami scheuggi. 

No ciù canti, festin, cöse da matti... 
ma a sente ancon tutto l'amê d'unn'òde 
mentre a vegne à pregâ da-i pövei fratti. 

III 
Quande a mente a rinven, dòppo un pittin, 
da-a compascion pe-a "bella Pravexinn-a" 
ecco unn'ätra Ombra,Ombra: se tratta de Gioxeppe Mazzin. fra i çipressi e i pin, 
ne-a paxe scioïa da "villa Giuseppinn-a". 

A pensa a-o sò Ideale?...a-o sò cammin?... 
a-a sò casa da stradda Lomellinn-a?... 
L'avesse vista o Poeta fiorentin 
o te â pösava in mëzo à unna tersinn-a. 

Mancando nervi, cheu, ànima, mente, 
chi l'à posciùo zittâ tutto d'un pesso 
comme unna statua michelangiolesca? 

Mettei fotta co-a vòstra äia insolente 
figurinn-e ridìcole de gesso 
ch'òua sfrutæ questa figùa dantesca.

Nòtte

Categorîa:Conponiménti in lìgure